Миколай Коперник

**Миколай Коперник** ( *Nicolaus Copernicus*,  *Mikołaj Kopernik*,  *Nikolaus Kopernikus*, у молодости  *Niklas Koppernigk*;  Торунь –  Фромборк) быв астроном, математик, правник, економиста, дохтор, римокатолицкый клерик и творець гелиоцентричной теории.

## Magnum opus
Коперник взяв за основу, же планеты мають Сонце за центер, ку котрому привязаный их рух; Земля — то планета, котра, окрем каждорочного оборота довкола Сонця, ещи чинить еден оборот довкола своей оси каждый день; и окрем того тота ось дуже помалы, за довгый час мѣнять напрям и тым ся пояснять прецесия ровноденств. Тота теория небесных тѣлес обычно ся называть гелиоцентричов, циже «сонцецентричнов», от грецкого слова *helios*, означающого Сонце. Теория Коперника мала великый вплыв на наступных научных мыслительох, включаючи такы вызначны фигуры, як Галилео, Кеплер, Декарт и Нютон. Вѣроятно, же Коперник сформуловав свою головну идею десь меджи 1508. и 1514. роками, и в тот час написав рукопис, обычно званый «Коментарий» («Малый коментарий»). Але книга, маюча в собѣ дефинитивный опис його теории, «De revolutionibus orbium coelestium» («За обертаня небесных сфер»), не была опубликована до року 1543, року його смерти.

## Животопис
### Походжѣня
Дѣдо Миколая Коперника походив зоз села Копрник коло Мнихова Градища на Чехах а в року 1396 быв приятый за горожанина Кракова, што зазначено в *Acta consularia Cracoviensia* и потверждено ай подписом свѣдка. Отець Миколая Коперника, Миколай Коперник-старшый, просперуючый оптовый торговець, прийшов до Торуня из Кракова, и ту побрав ся з Барбаров Ватценроде ( Watzenrode), з вызначной нѣмецькой торговецкой родины Торуня. Город, положеный на Вислѣ, быв важным внуторным портом Ганзейского союза. А року 1466 закончила ся война меджи Тевтонским орденом и Пруссков униов в союзѣ з Кральовством Польскым, и Западна Пруссия, включно з Торуньом, была передана Польщи, а Торунь достав статус вольного города Польского кральовства. З Барбаров мали четверо дѣти, з котрых Миколай Коперник быв наймолодшый.  Так-то дѣтвак з нѣмецкой фамилии став ся подданым польской коруны.

### Школованя и зачаток службы
Отець умер року 1483, а дѣти взяв под опѣку уйко, Лукас Ватценроде (1447–1512). дуже успѣшный священик: од року 1489 — епископ Вармии ( Ermland), котрый спомагав поступ сестринича по церковной линии и його школованя. Року 1491 Коперник зачав ся учити на Краковской универзитѣ. Не знати жебы там достав даяку научну титулу, але в тых часох то не было дачим необычным, ани то не потребовав про церковну карьеру. Але на Краковской универзитѣ штудовав математику, астрономию и астрологию, и пробудив ся му великый интерес до той наукы. Року 1495 Ватценроде организовав выбраня Коперника за каноника капитулы Фромборка ( Frauenberg), соборной капитулы Вармии, что подля административного рангу, быв пост мало нижый од епископа. Коперник заступив на тот пост по двох роках по смерти свого попередника (Яна Чаннова з Гданьска, †23.08.1497), и його финанчны помѣры были эастачены до конця живота. Меджи тым  Коперник року 1496 одышов до Болоньи штудовати каноничне право. Окрем того там освоив грецкый язык, што дало му можность читати роботы грецкых астрономох, включно Птолемея, котры тогды ещи не были выданы по латинскы. Там ся тыж зознамив з вызначным астрономом Домеником Новаром ( Domenico Maria Novara da Ferrara) и зробив свои первы властны астрономичны позорованя. Року 1501 Коперник лишив Болонью и вернув ся до Фромборка, так само без научной титулы. Дале капитула схвалила Коперникови ещи едну дворочну академичну вакацию, жебы штудовав медицину на Падуанской универзитѣ. В Европѣ XIV. – XVI. ст. медицина включала не лем медичны дисциплины в днешньом розумѣню, але тыж астрологичны: поважовало ся, же на пациента мать вплыв, под якым знаком зодиака ся родив, при лѣченю треба уважати на розличны небесны условия, критичны дны хвороты можуть ся звязовати з фазами Мѣсяця, епидемии можуть быти звязаны зо взаимоположеньом планет, появов комет итп. Зато штудент медицины мусѣв мати базовы знаня в астрономии. Коперник не достав медичну ступень в Падуи, бо на то требало веце як два рокы. Але на Феррарской универзитѣ зыскав ступень доктора каноничного права. О том ся захранила латинскоязычна диплома, датована дньом 31. мая 1503.

### Далша служба
По штудиях Коперник не вернув ся до Фромборка, але перебывав в резиденции свого уйка в Лидзбарку-Варминском ( Heilsberg), де быв уйкови дохтором. 

Так званы *canonici medici* або *physici* мали низшу з трьох ступень высвяченя и не могли служити службы яко презбитеры (священикы) або епископы, але Копернику того было доста, бо так ся лѣпше годен быв оддати штудиям и науцѣ. При епископской резиденции быв 6 рокы до уйковой смерти (†1512), а пак одышов до монастыря Фромборк, де собѣ справив в монастырской турни звѣздарню и зыскав довѣру братох монахох. Коперник установив собѣ три правила, котры твердо додержовав: 
:1) передо вшыткым сповнити свои богослужебны повинности;
:2) неодречи худобному безплатну медичну помоч;
:3) вшиток позосталый вольный час оддати на штудии и научну роботу.
В далшых рокох (1516–1521) лишив монастырь, бо было му звѣрено администрованя на двох розсяглых статках капитулы: Allenstein ( Olsztyn) и Mehlsack ( Pieniężno). И ту на замку Allenstein учинив собѣ звѣздарню и продовжив свою научну роботу.  В роках 1522–1529 представляв интересы капитулы в прусском соймѣ, а по смерти епископа Фабиана было му звѣрено администрованя вшиткых статкох капитулы.

### Конець живота
Року 1531 58-рочный Коперник одышов од капитулных повинностей и дале занимав ся лем безплатнов медичнов помочов и науков. Його гелиоцентрична теория уже была широко позната, хоть о том появив ся лем малый коментарий *Commentariolus* (1514), котрый ширив лем меджи своима близкыма знакомыма. Але року 1539 ку Коперникови пришов молодый 25-рочный професор математикы из Виттенберга Георг Йоахим Ретик ( Georg Joachim Rheticus), обы ся детално зознамити з теориов, и в резултатѣ став ся вѣрным и запаленым учньом старого астронома и уже року 1540 в Гданьску выдав *Narratio prima* (Перву бесѣду) о теории Коперника и його книзѣ «De revolutionibus orbium coelestium», а року 1543 в Нюрнбергу — саму тоту книгу. И то было на часѣ, бо року 1542 Коперник тяжко ся похворѣв: одняло му праву сторону тѣла. Але ещи годен быв видѣти выдану книгу, плод свойой 36-рочной неустанной роботы.

## Жерела
* Ottův slovník naučný: illustrovaná encyklopaedie obecných vědomostí. 14. díl. V Praze: J. Otto, 1899. 1066 s. [O Коперникови а його теории поз. сс. 780–790.]
* 
* 

## Референции

Катеґорія:Математіци
Катеґорія:Астрономы